Document ID: /fineweb-2-swissfilter-quality_10-filterrobots/filtered/02038.jsonl.gz/3562

Amt für Volksschule und Sport
Uffizi per la scola populara ed il sport
Ufficio per la scuola popolare e lo sport
Quaderstrasse 177001 Cuiratel 081 257 27 13fax 081 257 20 <email-pii>
En vischnancas plurilinguas ed en vischnancas tudestgas po la regenza – sin dumonda da la vischnanca – permetter da manar ina scola populara bilingua en l'interess da mantegnair la lingua tradiziunala.
Las scolas e classas bilinguas èn ina part stabla da la scola grischuna. Ellas cuntribueschan a moda impurtanta al mantegniment ed a la promoziun da las linguas minoritaras chantunalas e servan sco model per sumegliants projects en auters chantuns.
En las scolas bilinguas vegn instruida ina mesadad dals roms per tudestg, l'autra mesadad per rumantsch u talian. Las scolaras ed ils scolars emprendan uschia da l'entschatta da duvrar omaduas linguas sco instrument da patratgar e communicar. La finamira da questas scolas è da cuntanscher in'autra cumpetenza linguistica en duas linguas (cumpetenza da lingua materna en omaduas linguas).
Studis scientifics mussan che l'instrucziun bilingua augmenta la motivaziun per l'emprender linguas, ch'ella influenzescha a moda positiva l'acquisiziun da cumpetenzas linguisticas e ch'ella promova prestaziuns da transfer.
Infurmaziuns cuntinuantas èn da chattar en las directivas pertutgant manar las scolas u singulas classas bilinguas en il senn d'ina immersiun parziala.
Il sistem da scola biling è vegnì introducì en scolas da vischnancas al cunfin linguistic ed en scolas ch'eran fin quà tudestgas.